SA maatskappy in samesprekings oor Covid-19-entstof - Solidariteit WêreldSolidariteit Wêreld
Tuis › Nuuskantoor › SA maatskappy in samesprekings oor Covid-19-entstof
SA maatskappy in samesprekings oor Covid-19-entstof
Die nuusagentskap Reuters berig dat die Suid-Afrikaanse onderneming, The Biovac Institute, in staat sal wees om tot 30 miljoen dosisse van 'n Covid-19-entstof per jaar te kan produseer.
Volgens die instituut se uitvoerende hoof, Morena Makhoana, sal dit wel afhang van die betrokke tegnologie waarvan daar in die proses gebruik gemaak sal word.
Die maatskappy wat gedeeltelik deur die regering besit word, is tans in gesprek met farmaseutiese ondernemings om reeds te verseker dat hulle van die entstowwe vir die land sal kan produseer wat nodig is om die pandemie te beëindig.
Volgens die direkteur-generaal van die departement van wetenskap en innovasie, die ministerie wat die regering se belange in Biovac bestuur, word die ambisies van Biovac deur die regering ondersteun omdat dit die plaaslike vervaardigingsbedryf sal stimuleer en dit moontlik ook goedkoper sal uitwerk om Suid-Afrikaanse burgers in te ent met 'n entstof wat plaaslik vervaardig is.
Dit is nie die eerste keer wat die Suid-Afrikaanse regering gebruik sal maak van die maatskappy se dienste en inentings nie. Die regering koop tans byna 95% van dit wat die onderneming jaarliks lewer. Die inentings wat deur die regering gekoop word, word gebruik om siektes soos tuberkulose en baarmoederhalskanker te voorkom. Die res van die voorraad word aan lande in Afrika verkoop. Biovac het ook al in die verlede saam met maatskappye soos Pfizer en Sanofi gewerk.
Makhoana het genoem dat afhangend of die entstof een- of twee dosisse benodig vir die suksesvolle behandeling van Covid-19, sal die onderneming genoeg entstowwe vir 'n kwart of die helfte van die Suid-Afrikaanse bevolking kan produseer.
Op die vraag oor saam met wie Biovac in die proses sal kan werk, het Makhoana gesê dat hulle sal moet kyk na wie eerste die wenstreep sal bereik om met 'n inenting vorendag te kom en ook wie die tegnologiese aanleg het. Hy sê dat hulle egter redelik vol vertroue is dat hulle 'n ooreenkoms sal kan beklink.
Biovac is deur die koalisie vir innovasies met die voorbereiding van epidemies ("Coalition for Epidemic Preparedness Innovations" [CEPI]), die stigting wat saam met die COVAX-skema en die Wêreldgesondheidsorganisasie asook die entstof alliansie GAVI, geïdentifiseer as 'n potensiële vervaardiger van medikasie in die verband, maar daar is nog nie 'n ooreenkoms bereik nie.
Die COVAX-skema beoog om teen die einde van volgende jaar wêreldwyd 2 miljard Covid-19-entstowwe te lewer.
https://www.iol.co.za/business-report/companies/south-africas-biovac-in-talks-to-manufacture-covid-19-vaccines-6156e2c4-3646-4e66-91ad-d6651c6e57f3